《送王敦素》
宋代·晁冲之

先君有六女，所托皆高门。季也久择婿，晚得与子婚。

子家望海内，实惟谪仙孙。笔也有家法，势作风雷奔。

结交多英豪，坐致名誉喧。忆昔识子初，河流出昆崙。

中间一再见，骐骥始伏辕。去年接同居，底里见所存。

磊落忠义人，爱国忧黎元。使当元祐时，密勿与讨论。

上可参廊庙，下可禆谏垣。惜哉不遇知，白发早已繁。

卑官不可说，感激有主恩。烂漫有归期，系舟古槐根。

祖饯无酒食，赠遗请以言。子家钟山下，随事有田园。

竹径背古寺，草堂面江村。高轩纳翠微，修筒引潺湲。

林影散疏帙，山色摇酒樽。日饮建康水，时登谢公墩。

沈酣左氏学，浩荡极辞源。客至勿多语，欲吐且复吞。

书来无匆匆，慰我别后魂。

作者简介：晁冲之，宋代江西派诗人。生卒年不详。字叔用，早年字用道。济州巨野（今属山东）人。晁氏是北宋名门、文学世家。晁冲之的堂兄晁补之、晁说之、晁祯之都是当时有名的文学家。早年师从陈师道。绍圣（1094～1097）初，党争剧烈，兄弟辈多人遭谪贬放逐，他便在阳翟（今河南禹县）具茨山隐居，自号具茨。十多年后回到汴京，当权者欲加任用，拒不接受。终生不恋功名，授承务郎。他同吕本中为知交，来往密切。其子晁公武是《郡斋读书志》的作者。